Broj: 711-I-1481-P-234/20-02-19

Zagreb, 15. listopada 2020.g.

**Povjerenstvo za odlučivanje o sukobu interesa** (u daljnjem tekstu: Povjerenstvo) u sastavu Nataše Novaković, kao predsjednice Povjerenstva, te Tončice Božić, Davorina Ivanjeka, Tatijane Vučetić i Aleksandre Jozić-Ileković, kao članova Povjerenstva, na temelju članka 30. stavka 1. podstavka 2. Zakona o sprječavanju sukoba interesa („Narodne novine“ broj 26/11, 12/12, 126/12, 48/13, 57/15. i 98/19., u daljnjem tekstu: ZSSI), **na zahtjev Damira Kaufmana, ovlaštenika za obavljanje poslova glavnog tajnika Ministarstva prostornog uređenja, graditeljstva i državne imovine,** na 102. sjednici, održanoj 15. listopada 2020.g., daje sljedeće

**OČITOVANJE**

1. **Privremeni ravnatelj Fonda** **za obnovu Grada Zagreba, Krapinsko-zagorske i Zagrebačke županije, kojeg imenuje Vlada Republike Hrvatske na temelju članka 58. stavka 5.** **Zakona o obnovi zgrada oštećenih potresom na području Grada Zagreba, Krapinsko-zagorske županije i Zagrebačke županije, ne smatra se dužnosnikom u smislu članka 3. stavka 1. ZSSI-a, niti obnašateljem dužnosti na kojeg se odgovarajuće primjenjuju odredbe ZSSI-a u smislu članka 3. stavka 2. ZSSI-a.**
2. **Ravnatelj** **Fonda za obnovu Grada Zagreba, Krapinsko-zagorske i Zagrebačke županije, kojeg bi na temelju Ugovora o osnivanju Fonda za obnovu Grada Zagreba, Krapinsko-zagorske županije i Zagrebačke županije trebalo imenovati Upravno vijeće Fonda, ne smatra se dužnosnikom u smislu članka 3. stavka 1. ZSSI-a, niti obnašateljem dužnosti na kojeg se odgovarajuće primjenjuju odredbe ZSSI-a u smislu članka 3. stavka 2. ZSSI-a.**

 Obrazloženje

Zahtjev za očitovanjem podnio je Damir Kaufman, ovlaštenik za obavljanje poslova glavnog tajnika Ministarstva prostornog uređenja, graditeljstva i državne imovine te je u knjigama ulazne pošte zahtjev zaprimljen pod poslovnim brojem 711-U-3695-P-234/20-01-4 dana 13. listopada 2020.g. povodom kojeg se vodi predmet broj P-234/20.

 U zahtjevu za očitovanjem podnositelj Damir Kaufman navodi kako je sukladno Zakonu o obnovi zgrada oštećenih potresom na području Grada Zagreba, Krapinsko-zagorske županije i Zagrebačke županije („Narodne novine“, broj 102/20.) u tijeku osnivanje Fonda za obnovu Grada Zagreba, Krapinsko-zagorske i Zagrebačke županije. Nadalje, navodi kako su osnivači Fonda Republika Hrvatska, Grad Zagreb, Krapinsko-zagorska i Zagrebačka županija te da će temeljem članka 39. stavka 3. navedenog Zakona osnivači svoja prava, obveze i udjele urediti ugovorom o osnivanju čije je potpisivanje u tijeku. Isto tako, navodi da je člankom 58. stavkom 5. tog Zakona propisano kako će Vlada imenovati privremenog čelnika Fonda te će privremeni čelnik obavljati poslove koji se odnose na osnivanje i početak rada Fonda i to: pribavljanje potrebnih dozvola za početak rada, podnošenje prijave za upis Fonda u sudski registar, poslove za osiguravanje potrebnog broja stručnih radnika, radnika koji obavljaju administrativno-tehničke poslove i pomoćne poslove, planiranje organizacije rada Fonda, odnosno pripreme za početak rada Fonda, zastupanje i predstavljanje Fonda, odgovaranje za zakonitost rada Fonda, sazivanje konstituirajuće sjednice Upravnog vijeća i druge poslove nužne za početak rada Fonda. Stoga, uzimajući u obzir činjenicu da će nakon upisa Fonda u sudski registar, ravnatelja Fonda imenovati Upravno vijeće i to po provedenom javnom natječaju, podnositelj traži očitovanje Povjerenstva je li privremeni ravnatelj Fonda dužnosnik u smislu Zakona o sprječavanju sukoba interesa. Nadalje, a budući da je člankom 3. stavkom 1. točkom 31. Zakona o sprječavanju sukoba interesa propisano da su dužnosnici u smislu tog Zakona ravnatelji agencija i direkcija Vlade Republike Hrvatske te ravnatelji Zavoda koje imenuje Vlada podnositelj postavlja upit hoće li se ravnatelj Fonda smatrati dužnosnikom u smislu Zakona o sprječavanju sukoba interesa. Uz zahtjev za očitovanje dostavljen je i nacrt Ugovora o osnivanju Fonda za obnovu Grada Zagreba, Krapinsko-zagorske i Zagrebačke županije.

Uvidom u dostavljeni nacrt predmetnog Ugovora utvrđeno je kako se istim ugovara osnivanje Fonda za obnovu Grada Zagreba, Krapinsko- zagorske županije i Zagrebačke županije (u daljnjem tekstu: Fond), kao ustanove za obavljanje stručnih i drugih poslova pripreme, organiziranja i provedbe obnove zgrada oštećenih potresom i praćenje provedbe programa mjera obnove.

Člankom 9. nacrta Ugovora ugovara se da su tijela Fonda Upravno vijeće i ravnatelj. Upravno vijeće ima devet članova te se u isto imenuje 5 predstavnika Republike Hrvatske, 2 predstavnika Grada Zagreba, 1 predstavnik Krapinsko-zagorske županije i 1 predstavnik Zagrebačke županije. Nadalje, pet predstavnika Republike Hrvatske od kojih se jedan imenuje za predsjednika Upravnog vijeća, imenuje Vlada Republike Hrvatske, predstavnike Grada Zagreba imenuje gradonačelnik Grada Zagreba, predstavnika Krapinsko-zagorske županije imenuje župan Krapinsko-zagorske županije dok predstavnika Zagrebačke županije imenuje župan Zagrebačke županije.

Nadalje, člankom 12. predmetnog nacrta Ugovora propisano je da Upravno vijeće, između ostalih ovlaštenja, bira i razrješava ravnatelja Fonda. Člankom 13. nacrta Ugovora ugovara se da ravnatelj u obnašanju svoje dužnosti organizira i vodi rad i poslovanje Fonda, predstavlja i zastupa Fond, poduzima sve pravne radnje u ime i za račun Fonda, zastupa Fond u svim postupcima pred sudovima i ovlaštenim javnopravnim tijelima, odgovara za zakonitost rada Fonda, predlaže Upravnom vijeću godišnji plan i program rada, predlaže Upravnom vijeću statut, druge opće akte, kao i druge odluke o kojima Upravno vijeće odlučuje ili daje suglasnost, predlaže Upravnom vijeću financijski plan te polugodišnji i godišnji obračun, odgovara za provedbu akata i odluka Upravnog vijeća, provodi odluke Upravnog vijeća, surađuje s osnivačima Fonda, tijelima državne uprave i drugim tijelima, jedinicama lokalne i područne (regionalne) regionalne samouprave, pravnim osobama s javnim ovlastima, drugim javnopravnim tijelima te ostalim pravnim odnosno fizičkim osobama, odlučuje o zasnivanju i prestanku radnog odnosa zaposlenika Fonda uz prethodnu suglasnost Upravnog vijeća, sudjeluje u radu Upravnog vijeća bez prava odlučivanja, odlučuje o stjecanju, opterećivanju ili otuđivanju nekretnina i druge imovine vrijednosti do 1.000.000,00 kuna bez PDV-a, odlučuje o dugoročnom zaduživanju i davanju jamstva za kreditno zaduživanje ukoliko iznos zaduženja ne prelazi iznos od 1.000.000,00 kuna bez PDV-a te obavlja druge poslove utvrđene propisima i općim aktima Fonda. Člankom 12. nacrta Ugovora propisuje se i da Upravno vijeće daje prethodnu suglasnost ravnatelju Fonda za nabavu roba, usluga i radova vrijednosti veće od 1.000.000,00 kuna bez PDV-a. Člankom 14. ugovara se da ravnatelja Fonda, na temelju javnog natječaja, imenuje Upravno vijeće da se isti imenuje na vrijeme od četiri godine i da ista osoba može biti ponovno imenovana za ravnatelja.

Člankom 15. nacrta Ugovora ugovara se da do izbora ravnatelja iz članka 14. ovog ugovora, privremenog ravnatelja Fonda imenuje Vlada Republike Hrvatske sukladno članku 58. stavku 5. Zakona o obnovi, a da će isti pod nadzorom osnivača obaviti pripreme za početak rada Fonda, pribaviti potrebne dozvole za početak rada, podnijeti prijavu za upis Fonda u sudski registar u roku od 15 dana od dana stupanja na snagu ovoga Ugovora, obaviti poslove za osiguravanje potrebnog broja stručnih radnika, radnika koji obavljaju administrativno-tehničke poslove i pomoćne poslove, planirati organizaciju rada Fonda, odnosno pripreme za početak rada Fonda, zastupati i predstavljati Fond, odgovarati za zakonitost rada Fonda, sazvati konstituirajuću sjednicu Upravnog vijeća i obaviti druge poslove nužne za početak rada Fonda.

 Člankom 43. stavkom 2. Zakona o ustanovama („Narodne novine“, broj 76/93., 29/97., 47/99., 35/08 i 127/19) propisano je da do imenovanja ravnatelja ustanove na temelju ponovljenog natječaja imenovat će se vršitelj dužnosti ravnatelja ustanove ali najduže do godinu dana.

 Slijedom navedenog, a s obzirom na činjenicu da privremeni ravnatelj Fonda obavlja određene ugovorom utvrđene poslove koji se prvenstveno sastoje od pripremnih radnji za početak rada Fonda, da iste obavlja pod nadzorom osnivača i to samo do imenovanja ravnatelja Fonda, a u najduljem trajanju do godine dana, Povjerenstvo smatra kako isti nije dužnosnik u smislu odredbi ZSSI-a, niti obnašatelj dužnosti na kojeg se na odgovarajući način primjenjuju odredbe ZSSI-a. Povjerenstvo je stoga dalo očitovanje kao u točki I. izreke ovog akta.

 Nadalje, u odnosu na drugi dio upita, Povjerenstvo ističe kako je nacrtom Ugovora o osnivanju Fonda propisano da će ravnatelja Fonda, na temelju javnog natječaja imenovati Upravno vijeće, a ne Vlada Republike Hrvatske. Isto tako, Fond će se osnovati kao ustanova, sukladno Zakonu o ustanovama. Stoga se Fond ne smatra agencijom ili direkcijom Vlade Republike Hrvatske, odnosno Zavodom čije ravnatelje imenuje Vlada, pa se sukladno postojećem ZSSI-u ne radi o dužnosniku u smislu odredbe članka 3. stavka 1. ZSSI-a. U odnosu na način imenovanja, Povjerenstvo ističe kako se ravnatelj Fonda također ne smatra niti obnašateljem dužnosti na kojeg se odgovarajuće primjenjuju odredbe ZSSI-a u smislu članka 3. stavka 2. ZSSI-a, obzirom da ga neće imenovati Vlada Republike Hrvatske, Hrvatski sabor ili Predsjednik Republike Hrvatske. Slijedom navedenoga Povjerenstvo je dalo očitovanje kao u točki II. izreke.

 Pritom, Povjerenstvo napominje kako bi, zbog djelokruga poslova koje će obavljati ravnatelj Fonda, a koji se između ostalog sastoje i od vođenja poslovanja Fonda, odlučivanja o stjecanju, opterećivanju ili otuđivanju nekretnina i druge imovine do 1.000.000,00 kuna bez PDV-a, odlučivanja o dugoročnom zaduživanju i davanju jamstva za kreditno zaduživanje do 1.000.000,00 kuna bez PDV-a te s obzirom da uz suglasnost Upravnog vijeća odlučuje o nabavi roba, usluga i radova vrijednosti veće od 1.000.000,00 kuna kao i s obzirom na procijenjeno višegodišnje trajanje procesa obnove Grada Zagreba, Krapinsko-zagorske i Zagrebačke županije, ravnatelj Fonda trebao biti propisan kao dužnosnik u smislu odredbi ZSSI-a, o čemu bi svakako trebalo voditi računa prilikom izmjena i dopuna ZSSI-a.

 Slijedom svega navedenog, Povjerenstvo je dalo očitovanje kao što je navedeno u izreci ovog akta.

 PREDSJEDNICA POVJERENSTVA

 Nataša Novaković, dipl. iur.

Dostaviti:

1. Podnositelj, putem dostavljene e-mail adrese
2. Objava na internetskoj stranici Povjerenstva
3. Pismohrana